text: ৪ যুবক ধর্ষণ করলো গার্মেন্টসকর্মীকে | Prime Narayanganj
  ৪ যুবক ধর্ষণ করলো গার্মেন্টসকর্মীকে
  প্রকাশ: ০৮ ১১, ২০২০ ১১:৩৭:১৬ পূর্বাহ্ণ | বিভাগ: আড়াইহাজার
  আড়াইহাজারে এক গামেন্টকর্মীকে গণধর্ষণের অভিযোগ পাওয়া গেছে। এ ঘটনায় ভুক্তভোগী নারী বাদী হয়ে সোমবার (১০ আগস্ট) রাত ৮টার দিকে থানায় একটি লিখিত অভিযোগ দিয়েছেন। তাতে চার যুবককের নাম উল্লেখ করা হয়েছে। তবে তদন্তের স্বার্থে পুলিশ অভিযুক্তদের নাম প্রকাশ করেনি।
  অভিযোগে নির্যাতনের শিকার নারী জানান, গত শনিবার রাতে নিজের কর্মস্থল রূপগঞ্জের স্কয়ার গার্মেন্টস থেকে কাজ শেষে আড়াইহাজার উপজেলায় তার শ্বশুরবাড়ি যাচ্ছিলেন। রাত সাড়ে ১০টার দিকে স্থানীয় শান্তির বাজার এলাকার কাকরাইল মোড় খেয়াঘাট পার হয়ে তিনি স্ট্যান্ডে রিকশার জন্য অপেক্ষা করছিলেন।
  এ সময় চার যুবক তাকে বাড়িতে পৌঁছে দেয়ার কথা বলেন। এতে অস্বীকৃতি জানালে ওই নারীকে জোর করে তুলে নিয়ে যায় অভিযুক্ত চার যুবক। পরে মুখে কাপড় বেঁধে গলায় ছুরি ধরে হত্যার হুমকি দিয়ে পালাক্রমে ধর্ষণ করে পালিয়ে যায়। পরে স্থানীয় দুই যুবকের সহযোগিতায় শ্বশুর বাড়িতে পৌছান ওই নারী।
  ওই নারীর স্বামী বলেন, সামাজিক প্রেক্ষাপট বিবেচনায় ভয়ে বিষয়টি লুকিয়ে যান তার স্ত্রী। রোববার সকালেও যথারীতি কর্মস্থলে যান তিনি। তবে এলাকায় এ নিয়ে গুঞ্জন শুরু হলে বিষয়টি জানতে পারেন ওই নারীর স্বামী। পরে স্ত্রীর সাথে কথা বলে থানায় মামলা দায়ের করেন।
  এ বিষয়ে আড়াইহাজার ভারপ্রাপ্ত কর্মকর্তা (ওসি) নজরুল ইসলাম বলেন, এ ঘটনায় মামলার প্রস্তুতি চলছে। অভিযুক্তদের গ্রেফতারে পুলিশের অভিযান অব্যাহত রয়েছে।